12. ฐานะการเงินและผลการดำเนินงาน

1.  งบการเงิน

    (ก) สรุปรายงานการสอบบัญชี ในระยะ 3 ปีที่ผ่านมา ตามเอกสารแนบ 2

    (ข) ตารางสรุปงบการเงินรวม ในระยะ 3 ปีที่ผ่านมา ตามเอกสารแนบ 3, 4, 5, 6

(ค) อัตราส่วนทางการเงินที่สำคัญ ของบริษัท และบริษัทย่อย ตามเอกสารแนบ 7

(2) คำอธิบายและการวิเคราะห์ของฝ่ายจัดการ

1. ผลการปฏิบัติตามแผนการดำเนินธุรกิจ

แผนการดำเนินธุรกิจ แบ่งเป็นธุรกิจในประเทศ และธุรกิจต่างประเทศ ในส่วนของธุรกิจในประเทศ
บริษัทย่อยของบริษัท คือบริษัท ยูเนี่ยนเอ็นเนอร์ยี่ จำกัด
เป็นผู้ลงทุนในโครงการผลิตกระแสไฟฟ้าอิสระ (IPP) ภายใต้ชื่อบริษัท ราชบุรีเพาเวอร์ จำกัด
(RPCL) เดิมโครงการนี้ถูกเลื่อนการก่อสร้างมานาน จนกระทั่งปี 2547
มีการสรุปย้ายสถานที่ตั้งโรงงาน และเปลี่ยนประเภทเชื้อเพลิงจากถ่านหินเป็นก๊าซธรรมชาติ
ซึ่งได้รับใบอนุญาตต่างๆ ที่เกี่ยวข้องครบแล้วในปี 2548 และสรุปลงนามในสัญญาเงินกู้
ซึ่งสามารถเบิกเงินกู้งวดแรก ในไตรมาสที่ 1 ของปี 2549 แล้ว
บริษัทย่อยได้รับคืนเงินกู้ในส่วนของผู้ถือหุ้นครบถ้วนแล้ว ในไตรมาสที่ 1 ปี 2549 ตลอดปี 2549
โครงการได้ดำเนินการก่อสร้างตามระยะต่างๆ ซึ่งเป็นไปตามแผนงานที่กำหนดไว้ ดังนั้น คาดว่า
RPCL จะดำเนินการก่อสร้างเสร็จ
และสามารถเริ่มจ่ายกระแสไฟฟ้าให้กับการไฟฟ้าฝ่ายผลิตแห่งประเทศไทย ในระยะที่ 1 จำนวน
700 เมกกะวัตต์ได้ในเดือนมีนาคม 2551 และอีก 700 เมกกะวัตต์ ในระยะที่ 2 ประมาณเดือน
มิถุนายน 2551 ได้ตามแผน หลังจากนั้นคาดว่า บริษัทย่อยจะได้รับผลตอบแทนตั้งแต่ ปี 2552
เป็นต้นไป

ในส่วนของธุรกิจต่างประเทศ ธุรกิจการศึกษาภายใต้ลิขสิทธิ์ของ Dulwich International
School ซึ่งเปิดดำเนินการแล้วที่นครเซี่ยงไฮ้นั้น ในปี พ.ศ. 2549 ได้ขยายธุรกิจไปที่กรุงปักกิ่งอีก
1 แห่ง ซึ่งเพิ่งจะเปิดดำเนินการปีการศึกษาแรก ในปี 2549 แล้ว
ซึ่งมีจำนวนนักเรียนน้อยกว่าแผนที่เคยคาดการณ์ไว้
ดังนั้นผู้ที่เกี่ยวข้องกำลังอยู่ในขั้นตอนการทบทวนแผนการดำเนินการใหม่

นอกจากนี้ ในส่วนของธุรกิจพลังงานในประเทศจีน มีผลการดำเนินงานในปี 2549
ดีกว่าแผนงานที่ได้คาดการณ์ไว้
เนื่องจากโรงงานที่มีการขยายกำลังการผลิตที่เคยรายงานไว้ก่อนหน้านี้ได้มีการดำเนินการผลิตอย่างเต็มที่แล้ว
ในส่วนของราคาขาย
ได้รับอนุมัติจากทางการให้ขึ้นราคาได้ตามสูตรการคำนวณเป็นสัดส่วนกับราคาเชื้อเพลิงที่เพิ่มขึ้น
ตั้งแต่กลางปี 2548 เป็นต้นมา ประกอบกับตลอดปี 2549 ราคาเชื้อเพลิงไม่มีการขึ้นราคา
ผลประกอบการของปี 2549 จึงดีกว่าปี 2548

2. ผลการดำเนินงาน

1.  ภาพรวมของผลการดำเนินงาน

  ผลการดำเนินงานของบริษัทฯ และบริษัทย่อยในรอบปีที่ผ่านมา บริษัทฯ มีกำไรสุทธิ สำหรับปี
  2549 เป็นจำนวน 1,201.01 ล้านบาท เพิ่มขึ้นร้อยละ 40.20 เมื่อเทียบกับปี 2548
  ซึ่งมีกำไรจำนวน 856.62 ล้านบาท สาเหตุหลักของการเปลี่ยนแปลงเกิดจาก ปี 2549 บริษัทฯ
  รับรู้ส่วนแบ่งกำไรจากเงินลงทุนตามวิธีส่วนได้เสียจากบริษัทร่วมเพิ่มขึ้น 318.4 ล้านบาท
  ซึ่งส่วนใหญ่มาจากธุรกิจพลังงานในประเทศจีน ที่มีจำนวนเพิ่มขึ้น 300.73 ล้านบาท
  เนื่องจากมีการดำเนินงานในส่วนที่ขยายกำลังการผลิตเต็มที่แล้ว และวัตถุดิบซึ่งส่วนใหญ่คือ
  ถ่านหิน โดยเฉลี่ยแล้วไม่มีการเปลี่ยนแปลงราคาอย่างมีนัยสำคัญ
  และมีการเพิ่มประสิทธิภาพการใช้ถ่านหินอีกทางหนึ่งด้วย นอกจากนี้ บริษัทฯ
  มีรายได้เงินปันผลรับเพิ่มขึ้น 52 ล้านบาท มีดอกเบี้ยรับเพิ่มขึ้น 20.5 ล้านบาท
  และมีรายการกำไรจากอัตราแลกเปลี่ยนในปี 2549 จำนวน 172 ล้านบาท
  อันเนื่องมาจากค่าเงินบาทที่แข็งขึ้น ซึ่งเกิดจากรายการเงินกู้สกุลเงินตราต่างประเทศ ในขณะที่
  ปี 2548 ค่าเงินบาทอ่อน ปี 2548 บริษัทฯ มีรายการรับรู้ขาดทุนที่ยังไม่ได้เกิดขึ้นจริง 71.59
  ล้านบาท ดังนั้นผลต่างของรายการกำไรจากอัตราแลกเปลี่ยนจึงแตกต่างกันจำนวน 243.69
  ล้านบาท อีกประการหนึ่ง ตามที่บริษัทฯ ได้เคยเปิดเผยข้อมูลไปแล้วในรอบปี 2549
  และปีก่อนหน้านี้ ในส่วนของเงินลงทุนที่ไม่ก่อให้เกิดผลตอบแทน และธุรกิจมีผลขาดทุนในโรงไฟฟ้า
  2 แห่ง ที่ประเทศจีน คือ บริษัท Danhuang-Union Cogeneration และบริษัท
  Shenzhou-Union Cogeneration
  ผู้บริหารที่เกี่ยวข้องจึงต้องหยุดความเสียหายในส่วนนี้โดยการเลิกกิจการ
  และดำเนินตามขั้นตอนการชำระบัญชี และการขายเงินลงทุนออกไป ตามลำดับ
  ซึ่งรายการดังกล่าวได้ดำเนินการเสร็จเรียบร้อย ภายในปี 2549 บริษัทฯ
  จึงรับรู้ขาดทุนจากการจำหน่ายเงินลงทุน ในปี 2549 จำนวน 81.7 ล้านบาท ในขณะที่ปี 2548
  บริษัทฯ มีรายการกำไรจากการขายเงินลงทุนอีกบริษัทหนึ่งในประเทศ เป็นจำนวน 223.77
  ล้านบาท จึงเป็นเหตุให้เกิดผลแตกต่างจำนวน 305.49 ล้านบาท
  สำหรับรายการประเภทเดียวกันนี้ รายการอื่นๆ มีผลแตกต่างอย่างไม่มีนัยสำคัญ

  ปัจจัยหลัก ที่ทำให้เกิดผลกระทบต่อการดำเนินธุรกิจ ในภาพรวมของปี 2549 สามารถสรุปได้ดังนี้

1.  นโยบายของหน่วยงานภาครัฐของต่างประเทศ

ตามที่กลุ่มบริษัทฯ ได้มีการลงทุนในธุรกิจพลังงานในสาธารณรัฐประชาชนจีน
ซึ่งเป็นโรงงานผลิตกระแสไฟฟ้าที่ใช้ถ่านหินเป็นเชื้อเพลิง
เป็นที่ทราบกันว่าราคาถ่านหินได้ขึ้นราคามาโดยตลอดตามสภาวะราคาน้ำมันที่เพิ่มขึ้น
แต่ราคาขายไฟฟ้าเป็นราคาควบคุมโดยหน่วยงานภาครัฐ
ที่ผ่านมาราคาขายไม่ได้ผันแปรขึ้นตามราคาเชื้อเพลิงที่เพิ่มขึ้น
ทำให้ธุรกิจเหล่านั้นไม่ได้รับผลตอบแทนตามความเหมาะสม จึงได้มีการเจรจากับภาครัฐ
ให้เพิ่มราคาขายไฟฟ้า จนในที่สุด ภาครัฐได้อนุมัติให้กำหนดโครงสร้างราคาขายไฟฟ้าและไอน้ำ
สามารถปรับขึ้นลงได้ตามสัดส่วนของราคาเชื้อเพลิง
หรือถ่านหินที่เปลี่ยนแปลงโดยมีรายละเอียดสูตรการคำนวณขึ้นอยู่กับแต่ละเมือง หรือแต่ละมณฑล
ซึ่งผลของการอนุมัตินี้มีผลกับผลประกอบการของปี 2549 ทั้งปี ทำให้ปี 2549 บริษัทฯ
ได้รับรู้ส่วนแบ่งกำไรจากเงินลงทุนตามวิธีส่วนได้เสีย ตามมาตรฐานบัญชี ดีขึ้นกว่าปี 2548 จำนวน
318.4 ล้านบาท

(2) อัตราดอกเบี้ย

ในรอบปี 2549 สภาวะตลาดเงินโดยรวมมีอัตราดอกเบี้ยที่สูงขึ้น เมื่อเทียบกับปี 2548 ดังนั้น
บริษัทย่อยของบริษัทในต่างประเทศ จึงได้รับรายได้จากดอกเบี้ยเงินฝากมากกว่าปี 2548

 (3) อัตราแลกเปลี่ยนเงินตราต่างประเทศ

ในรอบปี 2549 ค่าเงินบาท เมื่อเทียบกับสกุลเงินตราต่างประเทศ
ค่าเงินบาทมีค่าแข็งขึ้นมากเมื่อเทียบกับปี 2548 และแข็งกว่าเงินสกุลอื่นในภูมิภาค ดังนั้น
ผลกระทบจากธุรกรรมส่งออกซึ่งบริษัทฯ มีสัดส่วนการขายส่งออกมากพอสมควร
เมื่อได้รับการชำระหนี้ส่วนที่เป็นเงินตราต่างประเทศ
ในส่วนที่เกินจากการซื้อวัตถุดิบนำเข้าโดยสกุลเงินตราต่างประเทศแล้ว บริษัทฯ
ได้รับเป็นค่าเงินบาทน้อยลงกว่าที่ควรจะได้รับ เมื่อเทียบกับปี 2548
ผลิตภัณฑ์รองเท้าของกลุ่มบริษัทฯ ได้รับผลกระทบจากการนี้มากกว่าผลิตภัณฑ์อื่น
เพราะว่ารายได้จากการขายเกือบทั้งหมดเป็นการส่งออก

ในขณะเดียวกัน จากการที่ค่าเงินบาทแข็งขึ้น
มีผลทำให้รายการเงินกู้สกุลเงินตราต่างประเทศของบริษัทได้รับประโยชน์
โดยรับรู้กำไรจากอัตราแลกเปลี่ยนประมาณ 170 ล้านบาท

(4) การตลาดและการแข่งขัน

ธุรกิจของบริษัทฯ นอกจากการลงทุนแล้ว มีการผลิตและขายสินค้า ที่ส่วนใหญ่เป็นสินค้าอุปโภค
ซึ่งภายใต้นโยบายการค้าแบบเปิดเสรี จึงมีกลไกตลาดเป็นตัวกำหนดราคา สินค้าของบริษัทฯ
ต้องแข่งขันกับสินค้าประเภทเดียวกัน ที่มาจากประเทศที่มีต้นทุนต่ำกว่า ในขณะที่ต้นทุนวัตถุดิบ
และราคาพลังงาน มีแนวโน้มสูงขึ้นตลอด
แต่ราคาขายไม่สามารถขึ้นราคาได้ตามสัดส่วนของต้นทุนขายที่เพิ่มสูงขึ้น เนื่องจากการแข่งขันสูงมาก
มีผลทำให้กำไรต่อหน่วยลดต่ำลง ด้วยเหตุนี้ บริษัทฯ
จึงต้องขยายการลงทุนไปยังประเทศจีนที่มีตลาดที่ใหญ่กว่า
และได้เปรียบด้านต้นทุนมากกว่าในประเทศไทย
จากสาเหตุของการตลาดและการแข่งขันทวีความรุนแรงมากขึ้นทุกวัน บริษัทฯ
จึงต้องปรับเปลี่ยนนโยบายการบริหารของบริษัทในกลุ่ม
ให้ทันกับสภาวะแวดล้อมที่เปลี่ยนแปลงอย่างรวดเร็วมาก โดยตั้งแต่ปี 2550บริษัทฯ
มีนโยบายเปลี่ยนจากเดิมที่ บมจ.สหยูเนี่ยน
เคยทำการตลาดและขายสินค้าให้บริษัทในกลุ่มที่เป็นผู้ผลิต เป็นให้บริษัทในกลุ่มที่เป็นผู้ผลิต
ทำการตลาดและจำหน่ายสินค้าเอง โดยสามารถปรับเปลี่ยนการเลือกผลิตสินค้า
การเจรจาต่อรองราคากับคู่ค้า และตัดสินใจได้อย่างทันต่อเหตุการณ์
เพื่อความคล่องตัวในการบริหารงาน ทั้งนี้เพื่อให้ธุรกิจสามารถแข่งขันได้ในระยะยาว

  2.2 ผลการดำเนินงานที่ผ่านมาของกลุ่มธุรกิจ

  (1) รายได้จากการขายหรือบริการ

บริษัทฯ มีรายได้จากการขายและบริการในปี 2549 เท่ากับ 17,403.62 ล้านบาท เพิ่มขึ้น 26.42
ล้านบาท เมื่อเทียบกับปี 2548 ซึ่งมีจำนวน 17,377.2 ล้านบาท
ซึ่งยอดขายที่เพิ่มขึ้นมาจากกลุ่มธุรกิจคอมพิวเตอร์ และอิเล็กทรอนิกส์ และธุรกิจสิ่งทอที่บริษัทฯ
ขยายธุรกิจไปที่ประเทศจีน

  (2) รายได้อื่น

บริษัทฯ มีรายได้อื่นที่นอกเหนือจากรายได้จากการขาย ซึ่งในปี 2549 มีจำนวนรวม 1,477.83
ล้านบาท เมื่อเทียบกับปี 2548 ซึ่งมีจำนวน 1,211.75 ล้านบาท ดังนั้นปี 2549 มีจำนวนเพิ่มขึ้น
266.08 ล้านบาท หรือเพิ่มขึ้น 1.31 % ของสัดส่วนรายได้รวม ซึ่งแบ่งการพิจารณาออกเป็น 3
ประการคือ

  ก. รายได้อื่นที่เป็นรายได้ที่เกิดขึ้นปกติ ซึ่งไม่ใช่รายได้จากการขายเพิ่มขึ้น 253.16 ล้านบาท
  หรือ 1.3 % ของยอดขายรวม ทั้งนี้เกิดจากรายการหลักคือ ในปี 2549 บริษัทฯ
  มีกำไรจากอัตราแลกเปลี่ยน อันสืบเนื่องมาจากรายการเงินกู้สกุลเงินตราต่างประเทศ
  ซึ่งค่าของเงินบาทแข็งค่าขึ้นมาก รายการกำไรนี้มีจำนวน 172.1 ล้านบาท ในขณะที่ปี 2548
  ไม่มีกำไรจากการนี้ นอกจากนี้บริษัทฯ มีเงินปันผลรับเพิ่มขึ้น 52 ล้านบาท จากเงินลงทุน
  และบริษัทย่อยในต่างประเทศมีดอกเบี้ยรับเพิ่มขึ้น 20.51 ล้านบาท
  เพราะว่าอัตราดอกเบี้ยในตลาดเงินโดยทั่วไป มีอัตราสูงขึ้น เมื่อเทียบกับปี 2548

ข. รายได้ประเภทส่วนแบ่งกำไรจากเงินลงทุนตามวิธีส่วนได้เสีย มีจำนวนเพิ่มขึ้น 318.4 ล้านบาท
หรือ 1.6 % ของสัดส่วนรายได้รวม
ซึ่งรับรู้รายได้จากผลการดำเนินงานของบริษัทร่วมตามวิธีส่วนได้เสีย
ซึ่งเป็นไปตามมาตรฐานการบัญชี ทั้งนี้ ส่วนใหญ่มาจากธุรกิจผลิตกระแสไฟฟ้าในประเทศจีน
ซึ่งได้ใช้กำลังการผลิตในส่วนที่ได้ขยายเต็มที่แล้ว ทำให้มีรายได้ประเภทนี้เพิ่มขึ้นจากประเทศจีน
300.72 ล้านบาท และที่เหลือเล็กน้อยมาจากธุรกิจกลุ่มพลาสติก

ค. รายการกำไร (ขาดทุน) จากการจำหน่ายเงินลงทุน ในปี 2548 บริษัทฯ
ได้กำไรจากการขายเงินลงทุน 223.7 ล้านบาท ซึ่งไม่ใช่รายการที่เกิดขึ้นตามปกติของบริษัทฯ
แต่ในปี 2549 บริษัทฯ ไม่มีกำไรจากการขายเงินลงทุน
แต่รับรู้รายการขาดทุนจริงจากการขายเงินลงทุน 81.72 ล้านบาท เนื่องจาก กลุ่มของบริษัทฯ
ได้เลิกกิจการในโรงงานชื่อ Danhuang-Union Cogeneration และมีการชำระบัญชีเสร็จในปี
2549 และบริษัทฯ ได้ขายเงินลงทุนในบริษัท Shenzhou-Union Cogeneration
และได้ดำเนินการเปลี่ยนแปลงชื่อผู้ถือหุ้น และรายการที่เกี่ยวข้องกับทางราชการเสร็จเรียบร้อย
ในปี 2549 เช่นกัน ดังรายละเอียดที่กล่าวไว้แล้วในหัวข้อ ภาพรวมของผลการดำเนินงาน
เมื่อเปรียบเทียบรายได้ประเภทนี้ระหว่างปี 2549 และปี 2548 มีผลแตกต่างลดลงสัดส่วน 1.6 %
ของรายได้รวม

(3) ต้นทุนและค่าใช้จ่ายในการขายและบริหาร

ในปี 2549 บริษัทฯ มีต้นทุนขายลดลงจากปี 2548 จำนวน 170.06 ล้านบาท ในขณะที่ยอดขาย
เพิ่มขึ้น 26.42 ล้านบาท หรือถ้าเทียบสัดส่วนกับยอดขาย ต้นทุนขายลดลง 1.11 % ของยอดขาย
เนื่องจากมีการปรับปรุงประสิทธิภาพต้นทุนของธุรกิจสายสิ่งทอ
และบริษัทย่อยที่ผลิตไฟฟ้าในประเทศจีน ปรับปรุงประสิทธิภาพในการใช้ถ่านหิน

ค่าใช้จ่ายในการขายและบริหาร ของปี 2549 มีจำนวน 2,098.90 ล้านบาท เพิ่มขึ้น 112.35
ล้านบาท เมื่อเทียบกับปี 2548 ซึ่งมีจำนวน 1,986.56 ล้านบาท
หรือเทียบสัดส่วนของรายได้รวมเพิ่มขึ้น 0.43% สาเหตุหลักเนื่องจากการเพิ่มขึ้นของค่าไฟฟ้า
ค่าน้ำมัน ค่าวิจัยและพัฒนาผลิตภัณฑ์ ตลอดถึงการตัดบัญชีหนี้สูญ การตั้งสำรองการด้อยค่าของสินค้า
และอุปกรณ์ ทั้งนี้ในส่วนของค่าใช้จ่ายที่สามารถควบคุมได้ บริษัทฯ
ได้ดำเนินการตามความจำเป็นและเหมาะสมแล้ว สรุปแล้วค่าใช้จ่ายในการขายและบริหาร เพิ่มขึ้น
ตามสภาวะปกติของการดำเนินธุรกิจ และสอดคล้องกับสถานการณ์ที่เปลี่ยนแปลงไป

(4) กำไร

ในปี 2549 บริษัทฯ มีผลกำไรขั้นต้น 2,201.07 ล้านบาท หรือ 12.64 % ของยอดขาย
เมื่อเทียบกับปี 2548 ที่มีกำไรขั้นต้น 2,004.59 ล้านบาท หรือ 11.53 % ปี 2549
จึงมีอัตรากำไรขั้นต้นเพิ่มขึ้น 1.11% เนื่องจากปี 2549
มีการปรับปรุงประสิทธิภาพต้นทุนของสายธุรกิจสิ่งทอ ให้มีสัดส่วนต้นทุนลดลง
และธุรกิจโรงไฟฟ้าในประเทศจีน ปรับปรุงประสิทธิภาพการใช้ถ่านหินที่เป็นต้นทุนหลักให้ลดลง
จึงเป็นสาเหตุทำให้กำไรขั้นต้นเพิ่มขึ้น

ในส่วนของกำไรจากการดำเนินงาน ในปี 2549 บริษัทฯ
มีอัตรากำไรจากการดำเนินงานต่อรายได้รวม เท่ากับ 8.37 % เพิ่มขึ้น 2.14 % เมื่อเทียบกับปี
2548 ซึ่งเท่ากับ 6.23 % ทั้งนี้ เนื่องจาก บริษัทฯ รับรู้ส่วนแบ่งกำไรจากเงินลงทุน
ตามวิธีส่วนได้เสีย จากบริษัทร่วมในประเทศจีนเป็นส่วนใหญ่เพิ่มขึ้นอัตรา 1.64 %
หักด้วยตัดขาดทุนจากการขายเงินลงทุนในประเทศจีน มีผลให้กำไรจากการดำเนินงาน
มีอัตราส่วนลดลง 0.43 % นอกจากนี้ บริษัทฯ มีกำไรจากอัตราแลกเปลี่ยนเพิ่มขึ้น 1.30 %
เมื่อเทียบกับปี 2548 ซึ่งเป็นผลจากการแข็งค่าของเงินบาท
จากรายการเงินกู้ที่เป็นสกุลเงินตราต่างประเทศ ส่วนรายการอื่นๆ มีผลแตกต่างอย่างไม่มีนัยสำคัญ
ซึ่งแสดงรายละเอียดไว้ในหัวข้อ ภาพรวมของผลการดำเนินงาน

เรื่องอัตราส่วนกำไรสุทธิต่อรายได้รวมของปี 2549 เท่ากับ 6.36 % เพิ่มขึ้น 1.75 %
เมื่อเทียบกับปี 2548 ซึ่งเท่ากับ 4.61 %
ทั้งนี้มาจากส่วนประกอบของกำไรจากการดำเนินงานเป็นหลัก ตามที่กล่าวไว้แล้วข้างต้น
รวมกับรายการดอกเบี้ยจ่ายลดลง 0.03 % และมีภาระรายการภาษีเงินได้นิติบุคคลเพิ่มขึ้น 0.13 %
ของรายได้รวม สรุปแล้ว กำไรสุทธิ ปี 2549 ของงบการเงินรวม เมื่อเทียบกับกำไรสุทธิ ปี 2548
มีจำนวนเงินเพิ่มขึ้น 344.38 ล้านบาท ดีขึ้นกว่าปีที่ผ่านมา 40.2 %

อัตราผลตอบแทนต่อผู้ถือหุ้น ปี 2549 เท่ากับ 8.87 % ในขณะที่ปี 2548 เท่ากับ 6.57 % เพิ่มขึ้น
2.30 % เนื่องจากผลของกำไรสุทธิปี 2549 สูงกว่าปี 2548 ตามที่กล่าวไว้ข้างต้น

งบการเงินรวมของบริษัทฯ ปี 2549 มีกำไรสุทธิ 1,201.01 ล้านบาท
เมื่อเทียบกับกระแสเงินสดจากการดำเนินงาน ซึ่งมีจำนวน 1,523.94 ล้านบาท
แสดงให้เห็นถึงจำนวนเงินกำไรสุทธิได้กลับมาในรูปของเงินสดจากการดำเนินงานจริง
สาเหตุของกำไรสุทธิ มีจำนวนเงินน้อยกว่าเงินสดจากการดำเนินงาน
เนื่องจากการคำนวณกำไรสุทธิ ได้บันทึกการตัดเสื่อมราคา
และการตัดจำหน่ายซึ่งไม่ได้ออกไปในรูปของเงินสดจำนวน 706.48 ล้านบาท
และกำไรสุทธิได้รับรู้กำไรที่ยังไม่ได้เกิดขึ้นจริงจากอัตราแลกเปลี่ยน
แต่ยังไม่ได้รับเข้ามาเป็นเงินสด จำนวน 172 ล้านบาท
ตลอดทั้งกำไรสุทธิบันทึกรับรู้ส่วนแบ่งกำไรจากเงินลงทุน ตามวิธีส่วนได้เสีย จำนวน 845 ล้านบาท
ในขณะที่ยังไม่ได้รับเงินสดจริงเข้ามา ในปี 2549 นอกจากนี้กำไรสุทธิ ได้บันทึกรายจ่ายออกไปแล้ว
ในขณะที่เงินสดจริงไม่ได้ถูกจ่ายออก ใน ปี 2549 เช่น ขาดทุนจากการขายเงินลงทุน 82 ล้านบาท
รายการเงินสำรองเผื่อเงินชดเชย และเงินบำเหน็จพนักงานกรณีลาออก และเกษียณ 52 ล้านบาท
สำรองเผื่อหนี้สูญ สินค้าล้าสมัย และการด้อยค่าของอุปกรณ์รวม 182 ล้านบาท อีกประการหนึ่ง
เมื่อคำนึงถึงสินทรัพย์จากการดำเนินงาน บริษัทฯ มีกระแสเงินสดเพิ่มจากรายการลูกหนี้ลดลง 45
ล้านบาท สินค้าคงเหลือลดลง 101 ล้านบาท และเจ้าหนี้เพิ่มขึ้น 280 ล้านบาท ดังจะเห็นได้จาก
บริษัทฯ มีกำไรจากการดำเนินงาน 1,579 ล้านบาท
ซึ่งใกล้เคียงกับกระแสเงินสดจากการดำเนินงาน ที่มีจำนวน 1,524 ล้านบาท แสดงให้เห็นถึง
บริษัทฯ ยังมีสภาพคล่องในการดำเนินงานดีมาก

5.  อัตราผลตอบแทนต่อผู้ถือหุ้น

ในปี 2549 บริษัทฯ มีกำไรสุทธิตามวิธีส่วนได้เสีย ซึ่งเป็นไปตามมาตรฐานการบัญชี
ในการจัดทำงบการเงินรวม ที่กำหนดให้ต้องรับรู้ส่วนแบ่งผลกำไร (ขาดทุน)
จากบริษัทย่อยและบริษัทร่วม กำไรสุทธิจำนวนเงิน 1,201 ล้านบาท เป็นกำไรต่อหุ้น 4.14 บาท
ซึ่งมีอัตราผลตอบแทนต่อส่วนของผู้ถือหุ้น 8.87 %
ซึ่งสูงกว่าอัตราผลตอบแทนเมื่อเทียบกับอัตราดอกเบี้ยเงินฝากประจำของสถาบันการเงิน

ในปี 2549 บริษัทฯ มีกำไรสุทธิตามวิธีราคาทุน 486 ล้านบาท หรือกำไรสุทธิต่อหุ้น 1.62 บาท
ปกติบริษัทฯ พิจารณาจ่ายเงินปันผลจากกำไรสุทธิตามวิธีราคาทุน
ซึ่งมีนโยบายจ่ายเงินปันผลไม่น้อยกว่า 1 ใน 3 ของกำไรสุทธิตามวิธีราคาทุน
ซึ่งคำนึงถึงสภาพคล่อง และความจำเป็นในการใช้เงินของบริษัทฯ อย่างไรก็ตาม
อัตราการจ่ายเงินปันผลให้กับผู้ถือหุ้น ได้พิจารณาจ่ายในอัตราที่เหมาะสมกับการลงทุนอย่างสม่ำเสมอ
ซึ่งปีนี้ บริษัทฯ คาดว่าจะจ่ายเงินปันผลให้กับผู้ถือหุ้น จำนวน 1.25 บาทต่อหุ้น หรือเทียบเท่ากับ
77.16 % ของกำไรสุทธิตามวิธีราคาทุน

ประวัติการจ่ายเงินปันผลของบริษัท เทียบกับกำไรสุทธิต่อหุ้น ตามวิธีส่วนได้เสีย และตามวิธีราคาทุน
ปรากฎดังนี้

ปี อัตราการจ่ายเงินปันผลต่อหุ้น กำไรสุทธิต่อหุ้น

วิธีส่วนได้เสีย วิธีราคาทุน

2548 1.25 2.95 1.85

2547 1.25 1.46 2.14

2546 1.25 3.37 2.01

2545 1.25 3.40 2.33

2544 1.25 3.72 2.01

3. ฐานะการเงิน

การเปลี่ยนแปลงฐานะการเงินของบริษัทสรุปได้ดังนี้

3.1 สินทรัพย์ ณ วันที่ 31 ธันวาคม 2549 บริษัทฯ มีสินทรัพย์รวมเป็นจำนวนเงิน 19,975
ล้านบาท ลดลง 546.26 ล้านบาท หรือ 2.66 % เมื่อเทียบกับสิ้นปี 2548 ซึ่งมีจำนวน
20,521.29 ล้านบาท สรุปการเปลี่ยนแปลงที่มีสาระสำคัญ มีดังนี้

1.  ส่วนประกอบของสินทรัพย์ ณ สิ้นปี 2549 ที่สำคัญมี สินทรัพย์หมุนเวียน 34.13 %

เงินลงทุน 43.66 % ที่ดิน อาคาร อุปกรณ์สุทธิ 18.95 % และสินทรัพย์อื่น 3.13 %
เมื่อเทียบสัดส่วนของสินทรัพย์ ณ สิ้นปี 2548 รายการที่เปลี่ยนแปลงที่สำคัญ คือ
สินทรัพย์หมุนเวียนลดลง 805.74 ล้านบาท หรือสัดส่วนลดลง 3.02 % ซึ่งเกิดจากรายการเงินสด
และเงินฝากธนาคารลดลง 360.43 ล้านบาท เงินให้กู้ระยะสั้นแก่กิจการที่เกี่ยวข้องกันลดลง 265
ล้านบาท เกือบทั้งหมดเป็นเงินที่ได้รับคืนจากรายการเงินให้กู้จากผู้ถือหุ้นของโครงการ บริษัท
ราชบุรีเพาเวอร์ จำกัด เพราะโครงการสามารถหาแหล่งเงินกู้จากสถาบันการเงินได้แล้ว
จึงได้รับคืนเงินในไตรมาสที่ 1 ของปี 2549 และรายการสินค้าคงเหลือลดลง 167 ล้านบาท
ในส่วนของเงินลงทุน สิ้นปี 2549 สัดส่วนเงินลงทุนต่อสินทรัพย์รวมเพิ่มขึ้น 4.34 %
เมื่อเทียบกับสิ้นปี 2548 หรือเพิ่มขึ้นจำนวน 652 ล้านบาท หลักๆ เป็นการลงทุนเพิ่มใน บริษัท
โรงงานปั่นด้ายในประเทศจีน 311.06 ล้านบาท เงินลงทุนในส่วนเพิ่มทุนของโรงงานผลิตไฟฟ้า
Wuxi-Union Cogeneration 79.04 ล้านบาท ลงทุนเพิ่มทุนในโรงงาน Yixing-Union
Biochemical 30.67 ล้านบาท และลงทุนเพิ่มทุนในโครงการ ผลิตกระแสไฟฟ้าในประเทศไทย
บริษัท ราชบุรีเพาเวอร์ จำกัด 58.50 ล้านบาท นอกเหนือจากนี้
เป็นการเพิ่มขึ้นของมูลค่ายุติธรรมในหลักทรัพย์เผื่อขาย ในตลาดหลักทรัพย์แห่งประเทศไทย
สรุปแล้วส่วนของเงินลงทุนมีสัดส่วนเพิ่มขึ้น 4.34 %

ส่วนประกอบของสินทรัพย์ที่เปลี่ยนแปลงถัดมาคือ รายการสินทรัพย์ไม่หมุนเวียน
เนื่องจากรายการเครื่องจักร อุปกรณ์ ที่ลดลงของบริษัทย่อย ซึ่งปี 2549
ไม่มีส่วนประกอบของสินทรัพย์นี้ ในงบการเงินรวม
เนื่องจากมีการขายบริษัทย่อยในต่างประเทศออกไป
และมูลค่าสุทธิลดลงเนื่องจากการตัดค่าเสื่อมราคาตามปกติ
และการตั้งสำรองค่าเผื่อการด้อยค่าของสินทรัพย์ และ รายการภาษีถูกหัก ณ ที่จ่าย ที่รอขอคืนลดลง
และรายการอื่นๆ อีกเล็กน้อย รวมรายการสินทรัพย์ถาวร และสินทรัพย์ไม่หมุนเวียนอื่น
มีสัดส่วนลดลง 1.46 % ของสินทรัพย์รวม

สินทรัพย์อื่นนอกจากนี้เปลี่ยนแปลงอย่างไม่มีนัยสำคัญ

  (2) คุณภาพของสินทรัพย์

ณ วันที่ 31 ธันวาคม 2549 ยอดคงเหลือของลูกหนี้และตั๋วเงินรับการค้าสุทธิมีจำนวนเงิน
2,546.37 ล้านบาท ลดลงจากปีที่แล้วเล็กน้อย จำนวน 31.18 ล้านบาท ซึ่งปีที่แล้วมีจำนวน
2,577.55 ล้านบาท จำนวนเงินลูกหนี้คงค้างส่วนใหญ่ยังไม่เกินกำหนดเวลาชำระหนี้
ระยะเวลาเก็บหนี้เฉลี่ยปี 2549 เท่ากับ 54 วัน ใกล้เคียงกับปี 2548 ซึ่งมี 55 วัน
ซึ่งใกล้เคียงกับระยะเวลาการให้สินเชื่อของบริษัท อย่างไรก็ตาม บริษัทฯ
และบริษัทย่อยได้ทำการประเมินมูลค่าสุทธิของลูกหนี้การค้า ที่ค้างชำระเกินกว่า 1 ปี
ซึ่งมีจำนวนประมาณ 46.6 ล้านบาท และได้บันทึกค่าเผื่อหนี้สงสัยจะสูญ
สำหรับลูกหนี้ดังกล่าวที่คาดว่าจะเรียกเก็บเงินไม่ได้ไว้เป็นจำนวนประมาณ 42.2 ล้านบาท
ซึ่งเทียบเป็นสัดส่วน 1.63 % ของลูกหนี้รวม บริษัทฯ
และบริษัทย่อยเชื่อว่าค่าเผื่อหนี้สงสัยจะสูญดังกล่าว มีจำนวนเพียงพอในสถานการณ์ปัจจุบัน

เงินให้กู้ยืมระยะสั้นแก่กิจการที่เกี่ยวข้องกัน ยอดคงเหลือ ณ วันที่ 31 ธันวาคม 2549 มีจำนวน
37.43 ล้านบาท ลดลงจำนวน 265.10 ล้านบาท เมื่อเทียบกับปี 2548 เนื่องจาก ในระหว่างปี
2549 บริษัทฯ ได้รับการชำระคืนเงินให้กู้ยืมตามสัดส่วนของผู้ถือหุ้น จากบริษัท ราชบุรีเพาเวอร์
จำกัด ประมาณ 260 ล้านบาท นอกจากนี้
เงินที่บริษัทย่อยให้กับบริษัทร่วมกู้ยืมในธุรกิจการศึกษาที่ประเทศจีน เพื่อใช้เป็นเงินทุนหมุนเวียน
และใช้ในธุรกรรมที่เกี่ยวข้องกับการประกอบกิจการ ณ สิ้นปี 2549 ได้ลดลง 5.1 ล้านบาท
จำนวนเงินที่ให้กู้ยืมระยะสั้นแก่กิจการที่เกี่ยวข้องกันนี้
มีการคิดดอกเบี้ยอิงกับอัตราดอกเบี้ยเงินกู้ยืมของธนาคารพาณิชย์ขนาดใหญ่แห่งหนึ่ง ทั้งนี้ บริษัทฯ
เชื่อว่ารายการคงค้างเหล่านี้ ผู้กู้มีความสามารถที่จะใช้คืนเงินกู้ได้ทั้งจำนวน

สินค้าคงเหลือ ณ วันที่ 31 ธันวาคม 2549 มียอดคงเหลือสุทธิ 2,113.11 ล้านบาท หรือเท่ากับ
10.58 % ของสินทรัพย์รวม มีจำนวนลดลง 167.34 ล้านบาท เมื่อเทียบกับสิ้นปี 2548 ซึ่งมีจำนวน
2,280.45 ล้านบาท บริษัทฯ
และบริษัทย่อยมีนโยบายให้มีระบบการตรวจนับสินค้าคงเหลืออย่างสม่ำเสมอ
และให้มีรายงานการวิเคราะห์อายุของสินค้าคงเหลือ และพิจารณาสภาพของสินค้า ณ สิ้นปี 2549
มีการตั้งสำรองสินค้าเสื่อมสภาพ และล้าสมัย เป็นจำนวน 159.39 ล้านบาท ซึ่งคิดเป็น 7.01 %
ของยอดรวมสินค้าคงเหลือ บริษัทฯ และบริษัทย่อยประเมินว่า จำนวนมูลค่าสำรองสินค้าเสื่อมสภาพฯ
ดังกล่าว มีความเหมาะสมไม่มากหรือน้อยเกินไป

รายการเงินลงทุนของบริษัทฯ มีทั้งการลงทุนภายในประเทศและต่างประเทศ
ซึ่งปรากฏรายละเอียดต่าง ๆ ตามหมายเหตุประกอบงบการเงินข้อ 9 ข้อ 10 และข้อ 11 ของปี
2549 ซึ่งเป็นสัดส่วน 43.66 % ของสินทรัพย์รวม อนึ่งรายการเปลี่ยนแปลงเงินลงทุน
และสาเหตุความแตกต่างเมื่อเทียบกับสิ้นปี 2548 ได้แสดงไว้แล้ว ในหัวข้อ ฐานะการเงิน ข้อ 3.1
(1) เรื่องส่วนประกอบของสินทรัพย์ข้างต้น

2.  สภาพคล่อง

3.  งบกระแสเงินสด สำหรับปีสิ้นสุดวันที่ 31 ธันวาคม 2549 บริษัทฯ
    มีกระแสเงินสดจากกิจกรรมดำเนินงาน 1,523.94 ล้านบาท ใช้ไปในกิจกรรมลงทุน 548.68
    ล้านบาท ใช้ไปในกิจกรรมจัดหาเงิน 943.89 ล้านบาท
    ปรับด้วยยอดลดลงจากการแปลงค่างบการเงินที่เป็นเงินตราต่างประเทศ รวมลด 391.8
    ล้านบาท เป็นทั้งปีมีเงินสดและรายการเทียบเท่าเงินสดลดลง 360.43 ล้านบาท
    รวมกับเงินสดและรายการเทียบเท่าเงินสดต้นปี ยกมา 1,862.37 ล้านบาท
    คงเหลือเงินสดและรายการเทียบเท่าเงินสดปลายปี 2549 เท่ากับ 1,501.94 ล้านบาท

ปี 2549 การที่บริษัทฯ มีกระแสเงินสดจากกิจกรรมดำเนินงาน 1,523.94 ล้านบาท
ซึ่งใกล้เคียงกับกำไรจากการดำเนินงาน ที่มีจำนวน 1,579.99 ล้านบาท
แสดงถึงการดำเนินงานของบริษัทตามปกติได้รับกลับมาในรูปของเงินสดเกือบทั้งหมด
ในขณะที่จำนวนลูกหนี้และเจ้าหนี้ที่ค้าง ยังอยู่ภายในระยะเวลาการเก็บหนี้ และชำระหนี้
ส่วนจำนวนสินค้าคงเหลือ มีจำนวนลดลง ซึ่งในที่สุดได้เป็นเงินสดกลับมา ส่วนประกอบนี้
มีผลทำให้บริษัทมีสภาพคล่องใช้เป็นเงินทุนหมุนเวียนของกิจการ ได้อย่างมีประสิทธิภาพ

บริษัทฯ ได้ใช้เงินไปในกิจกรรมลงทุนสุทธิ 548.68 ล้านบาท ซึ่งมีสาเหตุจาก บริษัทฯ
ได้รับเงินให้กู้ยืมคืนจากบริษัทร่วม
และบริษัทที่เกี่ยวข้องกันตามรายละเอียดในหัวข้อคุณภาพของสินทรัพย์ข้างต้น จำนวน 265.1
ล้านบาท ได้รับเงินจากการขายสินทรัพย์ถาวร กลุ่มธุรกิจสิ่งทอ 89.4 ล้านบาท มีเงินปันผลรับรวม
417.16 ล้านบาท แต่บริษัทจ่ายเงินในการลงทุนเพิ่มขึ้นในธุรกิจในประเทศจีน 3 แห่ง
และในประเทศไทย 1 แห่ง ตามรายละเอียดในหัวข้อ 3.1 (1) (ส่วนประกอบของสินทรัพย์)
สุทธิกับเงินลงทุนที่ลดลงในประเทศจีน สรุปแล้ว ใช้ไปในส่วนของเงินลงทุน เพิ่มขึ้น 400 ล้านบาท
นอกจากนี้ บริษัทฯ มีการจ่ายลงทุนในรายการที่ดิน อาคาร อุปกรณ์
เพื่อความจำเป็นและเหมาะสมในการดำเนินธุรกิจให้เติบโตขึ้น ส่วนมากเป็นกลุ่มธุรกิจคอมพิวเตอร์
และอิเล็กทรอนิกส์ พลาสติก ยาง และโลหะ และขยายสำนักงานการลงทุนในประเทศจีนเล็กน้อย
รวมใช้กระแสเงินสดในการลงทุนในสินทรัพย์ถาวรเพิ่ม 920.46 ล้านบาท

ในส่วนของกิจกรรมจัดหาเงิน บริษัทฯ และบริษัทย่อย ไม่มีการรับเงินกู้เพิ่ม ในปี 2549
มีแต่ใช้คืนเงินกู้ยืมรวม 508.93 ล้านบาท จ่ายคืนเงินฝากให้กับกิจกรรมที่เกี่ยวข้องกัน 26.23
ล้านบาท จ่ายเงินปันผลให้ผู้ถือหุ้นรวม 408.72 ล้านบาท รวมใช้ไปในกิจกรรมจัดหาเงิน 943.89
ล้านบาท

เมื่อรวม 3 กิจกรรมข้างต้น มีกระแสเงินสดสุทธิเหลือ 31.37 ล้านบาท
บวกด้วยรายการผลต่างจากการแปลงค่างบการเงินของต่างประเทศ
ซึ่งมีอัตราแลกเปลี่ยนที่แตกต่างกัน ระหว่างงบปี 2549 และปี 2548 ผลต่างมีค่าลดลง 391.80
ล้านบาท และรวมกับเงินสดและรายการเทียบเท่าเงินสดยกมาต้นปีจำนวน 1,862.37 ล้านบาท
ทำให้บริษัทฯ และบริษัทย่อยมีเงินสดและรายการเทียบเท่าเงินสด ปลายปี 2549 มีจำนวนเงิน
1,501.94 ล้านบาท

2.  อัตราส่วนสภาพคล่องที่สำคัญ

ณ สิ้นปี 2549 บริษัทฯ มีอัตราส่วนสินทรัพย์หมุนเวียนต่อหนี้สินหมุนเวียนเท่ากับ 1.81:1 เท่า
อัตราส่วนสภาพคล่องหมุนเร็วต่อหนี้สินหมุนเวียนเท่ากับ 1.25:1 เท่า
แสดงถึงบริษัทสามารถเปลี่ยนสินทรัพย์สภาพคล่องเป็นเงินสด
ที่สามารถจะชำระหนี้สินหมุนเวียนให้ครบถ้วนแล้ว ยังมีสภาพคล่องส่วนเกินเหลืออยู่อีก 0.25 เท่า
แสดงให้เห็นว่าบริษัทฯ ยังมีสภาพคล่องทางการเงินสูง บริษัทฯ มีระยะเวลาการเก็บหนี้เฉลี่ยอยู่ที่
54 วัน ซึ่งใกล้เคียงกับปีที่ผ่านมาคือ 55 วัน ซึ่งอยู่ภายในช่วงที่บริษัทฯ
ให้เครดิตเทอมกับลูกหนี้การค้า ส่วนวงจรเงินสด
ตั้งแต่จ่ายเงินซื้อวัตถุดิบถึงวันที่ได้รับเงินค่าขายสินค้าเป็นเวลา 29 วัน
ซึ่งใกล้เคียงกับปีที่ผ่านมาที่มีจำนวน 27 วัน หรือเสมือนหนึ่งบริษัทฯ มีวงจรเงินสดประมาณ 9
รอบใน 1 ปี ในปี 2549 บริษัทฯ มีอัตรากำไรจากการดำเนินงานต่อรายได้รวม 8.37 %
ซึ่งสูงกว่าปีที่แล้ว ซึ่งมีจำนวน 7.14 % เนื่องจาก กำไรจากการดำเนินงานปี 2549 ดีกว่าปี 2548
ซึ่งแสดงรายละเอียดไว้ภายใต้หัวข้อผลการดำเนินงาน
ในส่วนของกำไรข้างต้นส่วนด้านนโยบายและโครงสร้างทางการเงิน บริษัทฯ มีอัตราส่วนหนี้สิน
ต่อส่วนของผู้ถือหุ้นเท่ากับ 0.38:1 เท่า ซึ่งแหล่งที่มาของเงินจากส่วนของเจ้าหนี้
ยังน้อยมากเมื่อเทียบกับส่วนของผู้ถือหุ้น แสดงถึงความสามารถในการชำระหนี้มีสูงมาก
และยังมีความยืดหยุ่นด้านโครงสร้างเงินทุน ซึ่งสามารถใช้แหล่งเงินทุนจากเจ้าหนี้ได้อีกมาก
เพราะสัดส่วนหนี้สินยังต่ำมาก นอกจากนี้ อัตราส่วนความสามารถในการชำระดอกเบี้ยอยู่ที่ 16.24
เท่า แสดงถึงบริษัทฯ มีกระแสเงินสดหมุนเวียนอย่างเพียงพอ ในการที่จะชำระดอกเบี้ยให้เจ้าหนี้ได้
เมื่อคำนึงถึงผลตอบแทนต่อส่วนของผู้ถือหุ้นได้ 8.87 % ซึ่งดีกว่าอัตราผลตอบแทน
จากอัตราดอกเบี้ยเงินฝากประจำของสถาบันการเงินมาก

  (3) เรื่องระยะเวลาครบกำหนดของหนี้ระยะสั้นที่มีผลต่อสภาพคล่องของบริษัท

บริษัทฯ มีเงินกู้ยืมระยะสั้น 674 ล้านบาท ส่วนของเงินกู้ยืมระยะยาวที่ถึงกำหนดชำระภายในหนึ่งปี
จำนวน 244 ล้านบาท มีส่วนของเจ้าหนี้ตามสัญญาเช่าทางการเงินที่ถึงกำหนดชำระภายในหนึ่งปี 43
ล้านบาท มีค่าใช้จ่ายค้างจ่าย 549 ล้านบาท มีหนี้สินหมุนเวียนอื่นอีก 325 ล้านบาท รวม 1,835
ล้านบาท ซึ่งต้องชำระภายใน 1 ปี แต่เมื่อเทียบสินทรัพย์สภาพคล่อง รายการเงินสด
และรายการเทียบเท่าเงินสดที่สามารถใช้ได้ทันทีมีจำนวน 2,120 ล้านบาท ซึ่งคิดเป็น 115 %
ของหนี้ระยะสั้น ดังนั้น บริษัทฯ มีสภาพคล่องเพียงพอที่จะชำระหนี้ระยะสั้นภายใน 1 ปี
ได้ครบทั้งหมด จากกระแสเงินสดของบริษัทเอง นอกจากหนี้ระยะสั้นแล้ว ในส่วนของหนี้ทางการค้า
เช่น เจ้าหนี้ทรัสต์รีซีท (T/R) และเจ้าหนี้การค้า บริษัทมีลูกหนี้ L/C และ T/T
ที่จะรับชำระได้ตามกำหนด เพื่อนำไปจ่ายชำระเจ้าหนี้ T/R และเจ้าหนี้การค้าได้ครบ
ดังนั้นเมื่อคำนึงถึงมูลค่าและระยะเวลาของแหล่งการได้มา
และใช้จ่ายไปของกระแสเงินทุนระยะสั้นนั้นมีความสอดคล้องกัน

3.3 รายจ่ายลงทุน

1.  ในรอบปี 2549 บริษัทมีรายจ่ายลงทุนแบ่งเป็น ธุรกิจในประเทศ และธุรกิจในต่างประเทศ

สำหรับธุรกิจในประเทศ บริษัทย่อยได้จ่ายเงินชำระค่าหุ้นเพิ่มทุนในบริษัท ราชบุรีเพาเวอร์ จำกัด
จำนวน 58.5 ล้านบาท ซึ่งเป็นไปตามข้อตกลงของสัญญาที่เกี่ยวข้อง
ที่บริษัทดังกล่าวต้องเรียกเงินชำระค่าหุ้นเพิ่มทุนเป็นระยะๆ
จนกระทั่งโครงการโรงไฟฟ้าที่ราชบุรีสร้างเสร็จ และสามารถจ่ายกระแสไฟฟ้าได้ ในปัจจุบัน
จำนวนเงินลงทุนในส่วนของบริษัทฯ มีจำนวน 225 ล้านบาท นอกจากนี้
มีรายจ่ายลงทุนในการซื้อที่ดิน อาคาร และอุปกรณ์ เพิ่มในปี 2549 จำนวนรวม 898 ล้านบาท
เพื่อรองรับกระบวนการผลิต และเทคโนโลยีที่เปลี่ยนแปลงไป ในธุรกิจคอมพิวเตอร์
และอิเล็กทรอนิกส์ ธุรกิจรองเท้า พลาสติก ยาง และ โลหะ
ทั้งนี้เพื่อให้ธุรกิจสามารถแข่งขันได้ในอุตสาหกรรม และมีธุรกิจที่เพิ่มขึ้นต่อไป

สำหรับธุรกิจในประเทศจีน บริษัทย่อยมีการขยายอาคารสำนักงาน จำนวน 22 ล้านบาท
เพื่อรองรับบุคลากร ในการดูแลติดตามการลงทุนในธุรกิจต่างๆ ที่เพิ่มขึ้น เพื่อให้สินทรัพย์ของบริษัท
มีคุณภาพ และมีผลตอบแทนที่เหมาะสมกลับมา นอกจากนี้
มีการจ่ายเงินลงทุนเพิ่มในโรงงานปั่นด้ายจำนวน 311 ล้านบาท
จ่ายชำระเงินเพิ่มทุนในธุรกิจขยายกำลังการผลิตกระแสไฟฟ้า Wuxi-Union Cogeneration 79
ล้านบาท ในโรงงาน Yixing-Union Biochemical 31 ล้านบาท เพื่อเพิ่มปริมาณธุรกิจ
และการประหยัดต้นทุนให้บรรลุวัตถุประสงค์ มีผลตอบแทนจากการลงทุนที่เพิ่มขึ้น

(2) แผนรายจ่ายลงทุน

บริษัทฯ มีแผนรายจ่ายลงทุนในธุรกิจผลิตพรมสำหรับรถยนต์ในประเทศสาธารณรัฐประชาชนจีน
จำนวนเงินประมาณ 200 ล้านบาท เพื่อเป็นช่องทางการขยายธุรกิจให้กับกลุ่มอุตสาหกรรม พลาสติก
ยาง และโลหะ ในประเทศ ให้มีโอกาสขยายสู่ตลาด และลูกค้าเป้าหมายใหม่ ในต่างประเทศ
รายละเอียดของเรื่องนี้ บริษัทฯ ได้รายงานสารสนเทศ
เปิดเผยข้อมูลผ่านช่องทางของตลาดหลักทรัพย์แห่งประเทศไทย ในช่วงปลายปี 2549 แล้ว

3.4 แหล่งที่มาของเงินทุน

1.  โครงสร้างเงินทุนของบริษัทฯ ณ วันที่ 31 ธันวาคม 2549 จากงบการเงินรวมของบริษัทฯ
    และบริษัทย่อย มีหนี้สินรวม 5,167.93 ล้านบาท ส่วนของผู้ถือหุ้นรวม 13,526.23 ล้านบาท
    สัดส่วนหนี้สินต่อผู้ถือหุ้น เท่ากับ 0.38: 1 เท่า
    ซึ่งมีแหล่งที่มาของเงินทุนจากหนี้สินน้อยกว่าทุนมาก
    ถ้าหากเปรียบเทียบกับกิจการอื่นในอุตสาหกรรม ส่วนใหญ่จะมีอัตราส่วนอยู่ประมาณ 1.5 หรือ
    2 ต่อ 1 แสดงถึงหนี้สินของบริษัทฯ ยังอยู่ในสัดส่วนที่ต่ำ เจ้าหนี้ของบริษัทฯ
    จึงมีความเสี่ยงจากการได้รับชำระหนี้จากบริษัทในระดับต่ำเช่นกัน ดังนั้นในอนาคต ถ้าบริษัทฯ
    ยังจะต้องการกู้เงินเพิ่มเพื่อขยายธุรกิจต่อ ยังมีส่วนที่จะขยายสัดส่วนด้านหนี้สินเพิ่มได้อีก
    โดยยังอยู่ในโครงสร้างเงินทุนที่เหมาะสมและไม่เสี่ยงมาก

2.  หนี้สิน

หนี้สินของบริษัทฯ แบ่งเป็นหนี้สินหมุนเวียน 3,774.94 ล้านบาท และหนี้สินไม่หมุนเวียน 1,392.99
ล้านบาท รวมหนี้สิน 5,167.93 ล้านบาท

หนี้สินหมุนเวียน แบ่งเป็น เจ้าหนี้ที่เกี่ยวข้องกับการค้า 1,938.68 ล้านบาท
ซึ่งมีการชำระตามระยะเวลาที่กำหนด ทั้งนี้สอดคล้องกับการรับชำระเงินจากลูกหนี้การค้า
ที่เป็นปกติธุรกิจของการดำเนินงาน
และมีหนี้สินระยะสั้นซึ่งเป็นเงินกู้ยืมระยะสั้นที่ครบกำหนดชำระภายใน 1 ปี จำนวน 961.41
ล้านบาท และมีเจ้าหนี้หมุนเวียนอื่นๆ อีก 874 ล้านบาท สัดส่วนหนี้สินระยะสั้นต่อหนี้สินรวมเท่ากับ
35.52 % จำนวนนี้บริษัทฯ มีสภาพคล่องเพียงพอในการชำระหนี้เมื่อถึงกำหนด

เมื่อ สิ้นปี 2549 บริษัทฯ มีเงินกู้ระยะยาวเป็นสกุลเงินดอลล่าร์สหรัฐ จำนวน 29.65 ล้านเหรียญ
โดยมีอัตราดอกเบี้ยอิงกับ SIBOR และมีกำหนดระยะเวลาชำระคืนในระหว่างปี 2548 ถึง ปี 2554
บริษัทไม่มีหลักประกันต่อภาระหนี้สินดังกล่าว แต่ในสัญญากู้ยืมเงินได้ระบุข้อปฏิบัติ
และข้อจำกัดบางประการเกี่ยวกับ การดำรงอัตราส่วนหนี้สินรวมต่อส่วนของผู้ถือหุ้น
ข้อจำกัดในการจำหน่าย จ่าย โอน ทรัพย์สินที่มีความสำคัญต่อการดำเนินงานของบริษัทฯ
ในช่วงปลายปี 2549 อัตราแลกเปลี่ยนของค่าเงินบาท มีแนวโน้มแข็งค่าขึ้นมาก บริษัทฯ
จึงลดความเสี่ยงเกี่ยวกับอัตราแลกเปลี่ยนในอนาคต โดยทำสัญญาเพิ่มเติมกับเจ้าหนี้สถาบันการเงิน
แปลงเงินกู้ระยะยาวสกุลดอลล่าร์สหรัฐ เป็นสกุลบาท โดยกำหนดแปลงหมดทุกสัญญา ในไตรมาสที่ 2
ของปี 2550 ทั้งนี้ บริษัทฯ ได้ซื้อสัญญาล่วงหน้าโดยกำหนดอัตราแลกเปลี่ยน ของเงินกู้ดังกล่าว
ในช่วงอัตรา 35.60 ถึง 36.55 บาท ต่อหนึ่งเหรียญสหรัฐ สัญญาแก้ไขเพิ่มเติมกับเจ้าหนี้ได้ลงนาม
ในเดือนมกราคม 2550 และมีนาคม 2550 กับธนาคารในประเทศ 2 แห่ง
โดยมีกำหนดระยะเวลาชำระคืน ตามกำหนดเดิม ส่วนเรื่องอัตราดอกเบี้ย เปลี่ยนเป็นอิงกับ MLR
ในส่วนของความสามารถในการชำระดอกเบี้ย และหนี้สินที่จะครบกำหนดชำระภายใน 1 ปี ของปี
2549 เท่ากับ 1.80 เท่า บริษัทฯ จึงมีความมั่นใจในการบริหารสภาพคล่องเพื่อชำระส่วนของเงินกู้
และดอกเบี้ย ภายในแต่ละช่วงของระยะเวลาที่จะครบกำหนดได้

(3) ส่วนของผู้ถือหุ้น

ตามงบการเงินรวม ณ 31 ธันวาคม 2549 บริษัทฯ และบริษัทย่อย มีส่วนของผู้ถือหุ้นรวม
13,526.23 ล้านบาท ลดลงจำนวน 38.95 ล้านบาท เมื่อเทียบกับสิ้นปี 2548 ซึ่งมีจำนวน
13,565.19 ล้านบาท สาเหตุที่ทำให้มูลค่าส่วนนี้ลดลง ไม่เกี่ยวกับผลการดำเนินงานของบริษัท
แต่เกิดจากรายการผลต่างจากการแปลงค่างบการเงิน มีค่าลดลง 953.15 ล้านบาท
เนื่องจากบริษัท มีบริษัทย่อยในต่างประเทศหลายแห่ง จึงต้องแปลงค่างบที่เป็นสกุลเงินท้องถิ่นนั้น
เป็นค่าเงินบาท ณ สิ้นปี 2549 ค่าเงินบาทแข็งค่าขึ้นกว่าสิ้นปี 2548 มาก ประมาณ 4 บาท
ต่อหนึ่งเหรียญสหรัฐ ดัง นั้น มูลค่ารายการในงบการเงินที่เกิดจากการแปลงค่า จึงลดลงดังกล่าว
ซึ่งการเพิ่มค่าหรือลดค่าของรายการนี้ ไม่เกี่ยวกับผลการดำเนินธุรกิจจริง อีกประการหนึ่ง
สินทรัพย์ของบริษัทฯ มีส่วนประกอบของเงินลงทุนในหลักทรัพย์เผื่อขาย ดังนั้นบริษัทฯ
จึงต้องปรับมูลค่า ณ วันสิ้นงวดให้เทียบเคียงกับมูลค่ายุติธรรม มีผลให้งบสิ้นปี 2549
มีรายการกำไรที่ยังไม่ได้เกิดขึ้นจริงจากการเปลี่ยนแปลงของมูลค่าเงินลงทุนในหลักทรัพย์เผื่อขายเพิ่มขึ้น
75.7 ล้านบาท ซึ่งยังไม่ได้เป็นกระแสเงินสดจริงเข้ามา เช่นกัน
ส่วนของผู้ถือหุ้นอีกส่วนหนึ่งเกิดจากการเปลี่ยนแปลงของกำไรสุทธิจากการดำเนินงานของปี 2549
มีจำนวนกำไรสะสมเพิ่มขึ้น 838.49 ล้านบาท
ส่วนนี้มีผลทำให้เกิดกระแสเงินสดจริงเพิ่มขึ้นในกิจการ

3.5 ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

ตามที่บริษัทฯ ได้เปิดเผยข้อมูลติดต่อกันมาหลายปี เรื่องเกี่ยวกับบริษัทย่อย ชื่อ บริษัท
ยูเนี่ยนเอ็นเนอร์ยี่ จำกัด ได้ลงทุนในโครงการผลิตกระแสไฟฟ้าอิสระ (IPP) ในประเทศไทย
ขนาดกำลังการผลิต 1,400 เมกกะวัตต์ ชื่อ บริษัท ราชบุรีเพาเวอร์ จำกัด
ซึ่งขณะนี้ได้ดำเนินขั้นตอนอยู่ในระหว่าง การก่อสร้างโรงงาน
คาดว่าจะสามารถเปิดดำเนินงานได้ในระยะที่ 1 คือ เดือนมีนาคม 2551 และระยะที่ 2
เดือนมิถุนายน 2551 เพื่อจ่ายกระแสไฟฟ้าให้กับการไฟฟ้าฝ่ายผลิตแห่งประเทศไทย บริษัทฯ คาดว่า
สามารถเป็นไปตามกำหนดเวลาของแผนงาน และตั้งแต่ปี 2552 เป็นต้นไป บริษัทฯ
ก็จะได้รับผลตอบแทนในรูปของเงินปันผล นอกจากนี้ เงินลงทุนของกลุ่มบริษัทฯ
ในประเทศสาธารณรัฐประชาชนจีน ก็จะได้รับผลตอบแทนในรูปของเงินปันผลทุกปี เช่นกัน ซึ่งต่อไป
ผลตอบแทนจากเงินปันผล จะเป็นปัจจัยหลักที่จะมีผลให้ผลการดำเนินงาน
และฐานะการเงินในอนาคตของบริษัทดีขึ้นในระยะยาว

3.  ค่าตอบแทนของผู้สอบบัญชี

3.1 ค่าตอบแทนจากการสอบบัญชี (Audit fee)

ผู้สอบบัญชีของบริษัทฯ ในปี 2549 คือ นายศุภชัย ปัญญาวัฒโน สังกัด บริษัท สำนักงานเอินส์ท แอนด์
ยัง จำกัด

ในการเสนอวาระแต่งตั้งผู้สอบบัญชี เพื่อเข้าที่ประชุมสามัญผู้ถือหุ้นประจำปี บริษัทฯ ได้เสนอชื่อไว้ 3
คน โดยรายชื่อที่เสนอทั้งหมดไม่มีความสัมพันธ์ และ/หรือ ไม่มีส่วนได้เสียกับบริษัท หรือบริษัทย่อย
หรือผู้บริหาร หรือผู้ถือหุ้นรายใหญ่ หรือผู้ที่เกี่ยวข้องกับบุคคลดังกล่าว

ในรอบปี 2549 บริษัทและบริษัทย่อย จ่ายค่าตอบแทนการสอบบัญชีให้แก่ สำนักงานสอบบัญชี เอินส์ท
แอนด์ ยัง จำกัด ซึ่งเป็นสำนักงานที่ผู้สอบบัญชีของบริษัทฯ สังกัด จำนวนเงินรวม
5,365,000.-บาท บริษัท และบริษัทย่อย ไม่มีการจ่ายค่าสอบบัญชีให้กับผู้สอบบัญชีโดยตรง
หรือบุคคล/กิจการที่เกี่ยวข้องกับผู้สอบบัญชี และสำนักงานสอบบัญชีที่ผู้สอบบัญชีสังกัด

2.  ค่าบริการอื่น (Non-audit fee)

ในรอบปี 2549 บริษัทฯ และบริษัทย่อย ไม่มีการจ่ายค่าบริการอื่น (Non-audit fee)
ไม่มีงานบริการอื่นที่ไม่แล้วเสร็จ ที่จะต้องจ่ายในปีถัดไป ให้กับผู้สอบบัญชีหรือสำนักงานสอบบัญชี
เอินส์ท แอนด์ ยัง จำกัด หรือ บุคคลหรือกิจการ ที่เกี่ยวข้องกับผู้สอบบัญชี
และสำนักงานสอบบัญชีที่ผู้สอบบัญชีสังกัด